
צו המועצות המקומיות (עבירות קנס) (תיקון), התשס"ד-2004 – מועצה אזורית באר טוביה


היו"ר מיכאל איתן:

	אני מתכבד לפתוח את ישיבת ועדת החוקה, חוק ומשפט.

קרן ויינשל:

	על סדר היום צו המועצות המקומיות (עבירות קנס) (תיקון), התשס"ד-2004, של המועצה האזורית באר טוביה. עברתי על הצו ויש לי שלוש הערות קטנות לתיקון. 

	הצו נוגע בעיקר לתחומים של שמירה על איכות הסביבה. רוב התקנות נוגעות להשלכה של פסולת במקומות לא נכונים ודברים מעין אלה. הקנסות רגילים והסכומים רגילים. 

	יש לי כמה הערות לנוסח ואבהיר אותן לפרוטוקול. בסך הכול ההערות מוסכמות, דיברתי כבר עם משרד הפנים ועם נציג המועצה האזורית באר טוביה. 

	הערה ראשונה, בסעיף 16(א) – קנס בדרגה א' (660 שקלים) על השלכת פסולת: בצו שהובא לנו כתוב שהקנס יהיה 660 שקל "לעניין השלכת פסולת מפעל, גרוטות רכב וזבל". ביקשנו להוריד את המילה "זבל". 

ציון משה:

	אולי כדאי להחליף אותה במילה "אשפה"?

קרן ויינשל:

	לא, זה יעשה בדיוק מה שאני לא רוצה, כי "השלכת אשפה" זה המונח הכולל, וכאן אתם מפרידים את הקנס, מטילים קנס גבוה יותר על פסולת מפעל ונמוך יותר על פסולת ביתית. לכן אני רוצה למחוק את המילה "זבל". 

	אותה הערה נכונה גם לסעיפים 17 ו-19(א). אנחנו מוחקים את המילה "זבל". 

	הערה שנייה, בתחתית עמוד 2, קנס בדרגה ג' (290 שקלים), כתוב: "לעניין שירה, צעקה וכיוצא באלה". מה הכוונה שלכם ב"כיוצא באלה"? אתם רוצים שזה יהיה "שירה, צעקה, כלי נגינה, מקלט רדיו", או אתם רוצים שאלה יהיו רק דברים ווקליים?

ציון משה:

	דברים ווקליים. 

יפעת רווה:

	לא התכוונתם לצמצם את זה. 

דורית ואג:

	גם מסיבה הם לא רוצים. 

ציון משה:

	זה עבר את המסנן של משרד המשפטים. 

יפעת רווה:

	אני ממשרד המשפטים ונראה לי שההגבלה לשירה וצעקה מקורה בטעות. אני לא רואה שום סיבה מהותית להגביל את העבירה רק לצעקה ושירה ושלא תהיה עבירה כשאדם מפעיל את הרדיו בקול רם. אני ממליצה לכם להוריד את זה. 

קרן ויינשל:

	ההגבלה תהיה "באזור מגורים בין השעות 24:00 ל-06:00 למחרת". אתם רוצים להשאיר גם "ובימי מנוחה"? בימי מנוחה אי אפשר לשבת על הדשא ולשיר?

ציון משה:

	בחוק בסעיף 22(א) כתוב "ובימי מנוחה באחד ממקומות אלה". 

קרן ויינשל:

	ברור שההגבלה היא במקומות האלה, אבל בהם נכלל למשל "תחת כיפת השמים". האם שמתם לב לכך? בשבת בבוקר בשעה 11:00 אסור יהיה לשיר בגינה?

ציון משה:

	אנחנו לא מתעקשים על זה. 

קרן ויינשל:

	אני מציעה שנוותר על המילים "ובימי מנוחה".

	והערה מקבילה, בקנס בדרגה ז' (220 שקלים), נוריד את המילים "לעניין שירה, צעקה וכיוצא באלה". נחיל את זה על הכול. 

	הערה אחרונה, בסעיף 25, בקנס בדרגה ז', בסיפה: "ולעניין הפעלת מגביר קול באזור שאינו אזור מגורים" – נוסיף את המילים "בעוצמה הגורמת מטרד".

היו"ר מיכאל איתן:

 	מי בעד אישור צו המועצות המקומיות (עבירות קנס) (תיקון), התשס"ד-2004 – מועצה אזורית באר טוביה?

הצבעה

בעד צו המועצות המקומיות (עבירות קנס) (תיקון), התשס"ד-2004 (מועצה אזורית באר טוביה) – 2
נגד – אין
נמנעים – אין 
הצו נתקבל.

היו"ר מיכאל איתן:

	צו המועצות המקומיות (עבירות קנס) (תיקון), התשס"ד-2004 (מועצה אזורית באר טוביה) נתקבל פה אחד.


צו העבירות המנהליות (שינוי התוספת לחוק), התשס"ה-2004

תקנות העבירות המנהליות (קנס מנהלי – מחלות בעלי-חיים), התשס"ד-2004
	

קרן ויינשל:

	אנחנו עוברים לתקנות העבירות המנהליות (קנס מנהלי – מחלות בעלי-חיים), התשס"ד-2004. עד עכשיו עבדו בנושאים האלה בטכניקה של קנס אזרחי, שהיתה בעייתית מאוד. הקנס היה גבוה.

היו"ר מיכאל איתן:

	על מה מטילים קנס?

גיל להב:

	על עבירות על-פי פקודת מחלות בעלי בעלי-חיים והתקנות שהותקנו מכוחה. יש כאן שורה ארוכה של עבירות, החל בייבוא בעלי-חיים והמשך בהובלת בעלי-חיים בלי היתר, שחיטה, סימון בעלי-חיים. 

דורית ואג:

	אני חושבת שהעבירה הכי בולטת היא שחיטה. 

דוד זמיר:

	יש הכול: שחיטה שחורה, הברחת בעלי-חיים, אי-סימון בעלי-חיים.

קרן ויינשל:

	הם רוצים להפוך את זה לעבירות מנהליות. צריך קודם כול להצביע על הצו ואז על התקנות. קודם כול אנחנו מתקנים את התוספת לחוק העבירות המנהליות, כדי לאפשר לקבוע עבירות על תקנות מחלות בעלי-חיים כעבירות מנהליות, ואחר-כך נתקן את התקנות. 

אליעזר כהן:

	בעמוד הראשון במקום "שר המשפטים" צריך לכתוב "שרת המשפטים".

היו"ר מיכאל איתן:

	מי בעד צו העבירות המנהליות (שינוי התוספת לחוק), התשס"ה-2004? 

הצבעה

בעד צו העבירות המנהליות (שינוי התוספת לחוק), התשס"ה-2004 – 2
נגד – אין
נמנעים – אין 
הצו נתקבל.

היו"ר מיכאל איתן:

	צו העבירות המנהליות (שינוי התוספת לחוק), התשס"ה-2004, נתקבל.

קרן ויינשל:

	אני עוברת לתקנות. אני מבקשת להעיר לפרוטוקול הערה אחת של הייעוץ המשפטי של הוועדה. יש כאן כל מיני סכומים המוגבלים עבור בעל-חיים. למשל בהובלה של בעל-חיים ברכב לא מאושר הקנס הוא 10 שקלים על הובלת עוף ו-500 שקלים על בעל-חיים אחר. אנחנו רוצים להגביל את הסכומים, שלא יעלו על הסכום הנקוב בסעיף 60(א)(2) לחוק העונשין, כי אחרת זה לא יהיה לפי חוק העבירות המנהליות. 

יעקב כהן:

	כבר הגעת ספציפית לסעיף הזה?

קרן ויינשל:

	לא נעבור סעיף-סעיף, אלא אם כן אתם רוצים. 

יפעת רווה:

	ארגון מגדלי העופות אמור לתמוך במה שהייעוץ המשפטי אומר, כי זה מגביל את הסכום.

קרן ויינשל:

	הסכום הנקוב היום בסעיף 60(א)(2) לחוק העונשין הוא 26,100 שקלים. אנחנו מגבילים את הסכום, שהקנס לא יעבור את הסכום הזה. 

 	כנ"ל גם בתקנה 2(א) לאותן תקנות, הקובעת "קנס של 800 שקל לכל 50 קילוגרם בשר". גם כאן נגביל את הסכום. בכל מקום שזה פר עוף, פר חיה או פר קילוגרם נגביל לסכום הזה, כדי שהתקנות האלה יהיו חוקיות.

היו"ר מיכאל איתן:

	כפוף לתיקונים, מי בעד אישור תקנות העבירות המנהליות (קנס מנהלי – מחלות בעלי-חיים), התשס"ד-2004?

הצבעה

בעד תקנות העבירות המנהליות (קנס מנהלי – מחלות בעלי-חיים), התשס"ד-2004– 2
נגד – אין
נמנעים – אין 
התקנות נתקבלו.
 
היו"ר מיכאל איתן:

	תקנות העבירות המנהליות (קנס מנהלי – מחלות בעלי-חיים), התשס"ד-2004, נתקבלו.

	תודה רבה. 

הישיבה ננעלה בשעה 13:30
